KIRJALLINEN KYSYMYS P-0768/03

esittäjä(t): Eryl McNally (PSE) komissiolle

(6. maaliskuuta 2003)

Aihe: Yhteisön ohjeellinen ydinenergiaohjelma (PINC)

Voiko Euroopan komissio selittää, miksi Euroopan atomienergiayhteisön perustamissopimukseen kirjattua määräystä ohjeellisten ydinenergiaohjelmien julkistamisesta ei ole noudatettu viime vuosina? Katsooko komissio tämän osoittavan, että Euratom-sopimus on sekava ja että se pitäisi kumota ja olennaiset, esimerkiksi ydinturvallisuutta koskevat luvut olisi sisällytettävä uuteen sopimukseen?

Loyola de Palacion komission puolesta antama vastaus

(7. huhtikuuta 2003)

Euratomin perustamissopimuksen 40 artiklassa määrätään, että komissio julkaisee määräajoin ohjeellisia ohjelmia erityisesti ydinenergian tuotantotavoitteista. Määräaikoja ei kuitenkaan vahvisteta EY:n perustamissopimuksessa.

Komissio on julkaissut perustamissopimuksen hyväksymisen jälkeen kolme ohjeellista ohjelmaa vuosina 1966(1), 1972(2) ja 1985(3). Viimeksi mainittua ajantasaistettiin vuonna 1989(4). Neljäs ohjeellinen ydinvoimaohjelma julkaistiin vuonna 1997(5).

Komissio antoi 29. marraskuuta 2000 vihreän kirjan Energiahuoltostrategia Euroopalle(6), jossa käsitellään ydinenergian osuutta sekä kaikkia muita energialähteitä. Vihreään kirjaan ja sen liitteisiin sisältyvät kaikki ydinenergiatuotantoa koskevat laskelmat.

Komissio ei ole samaa mieltä parlamentin jäsenen kanssa Euratomin perustamissopimuksesta. On muistettava, että tämä perustamissopimus on perusta merkittävälle yhteisön säännöstölle, joka koskee muun muassa ydinturvallisuuden takaavia tarkastusjärjestelmiä sekä ydinturvallisuutta koskevia aloitteita, voimaloiden purkamista koskevien varojen hallintaa ja radioaktiivisten jätteiden käsittelyä. Parlamentti pitää sitä paitsi ydinaseiden leviämisen estämistä koskevien tarkistusten organisointia esimerkillisenä(7).

Komissio antoi joulukuussa 2001 pidetyn Laekenin Eurooppa-neuvoston suositusten mukaisesti 6. marraskuuta 2002 tiedonannon Ydinturvallisuus Euroopan unionissa(8). Saatuaan Euratomin 31 artiklassa määrätyn asiantuntijaryhmän lausunnot komissio hyväksyi 30. tammikuuta 2003(9) kaksi direktiiviehdotusta, joista toisessa vahvistetaan ydinlaitosten turvallisuuden alalla sovellettavat perusvelvollisuudet ja yleiset periaatteet ja joista toisessa käsitellään käytetyn ydinpolttoaineen ja radioaktiivisten jätteiden huoltoa. Direktiiviehdotukset on toimitettu Euroopan unionin talous- ja sosiaalikomitealle Euratomin 31 artiklassa määrätyn menettelyn mukaisesti. Kun talous- ja sosiaalikomitea antaa lausuntonsa, jota odotetaan lähiaikoina, asiakirjat toimitetaan virallisesti neuvostolle ja parlamentille. Nämä kaksi direktiiviehdotusta, joissa ehdotetaan uutta lähestymistapaa, osoittavat Euratomin perustamissopimuksen merkityksen.

Näin ollen komissio ottaa huomioon seuraavat seikat:

- Tällä hetkellä ei ole otettu käyttöön uusia valmiuksia, ja vuotta 1997 koskevaan ohjeelliseen ydinvoimaohjelmaan ja vihreään kirjaan sisältyvät analyysit ovat yhä ajankohtaisia.

- Ydinenergiaa koskevia näkökohtia on käsitelty runsaasti vihreän kirjan herättämässä laajassa keskustelussa.

- Neuvostossa käynnistetään pian ydinenergiapakettia koskevat keskustelut.

- Laajentuminen tapahtuu toukokuussa 2004.

Komissio katsoo siten, että lähitulevaisuudessa ei ole aiheellista julkaista uutta ohjeellista ydinvoimaohjelmaa. Tilanne voi muuttua, minkä vuoksi on laadittava seuraava ohjeellinen ydinvoimaohjelma, jos uusien laitosten rakentamista tai tiettyjen jäsenvaltioiden laitosten sulkemisen lykkäämistä koskevat päätökset vahvistetaan.

(1) EUR 2773, maaliskuu 1966.

(2) EUR 5011, 1.7.1972.

(3) EYVL C 169, 8.7.1985.

(4) Ydinvoimaloiden suunnittelu- ja rakennusteollisuus Euroopan sisämarkkinoilla. Komission vuonna 1984 hyväksymän ja vuonna 1985 julkaiseman ohjeellisen ydinvoimaohjelman ajantasaistaminen (KOM(89) 347 lopullinen).

(5) KOM(97) 401 lopullinen.

(6) KOM(2000) 769 lopullinen.

(7) Rübigin mietintö komission kertomuksesta Euratomin turvallisuudesta vastaavan valvontaviraston toiminnasta vuosina 19992000 (Euroopan parlamentti hyväksynyt 8. heinäkuuta 2002).

(8) KOM(2002) 605 lopullinen.

(9) KOM(2003) 32 lopullinen.